শতকোটিপতি
শতকোটিপতি হলেন একজন ব্যক্তি যার পরিসম্পদের নীট মূল্য একটি নির্দিষ্ট মুদ্রার এককে কমপক্ষে একশত কোটি (১,০০০,০০০,০০০)। সাধারণত মার্কিন ডলার, ইউরো বা পাউন্ড স্টার্লিংয়ের মতো প্রধান মুদ্রাগুলি একক হিসেবে ব্যবহার করা হয়। মার্কিন ব্যবসায়িক ম্যাগাজিন ফোর্বস প্রতি বছর পরিচিত মার্কিন ডলারে দ্য ওয়ার্ল্ডস বিলিওনেয়ার্স শিরোনামে শতকোটিপতিদের একটি বিশ্বব্যাপী তালিকা তৈরি করে এবং এই তালিকার একটি আন্তর্জাল সংস্করণ প্রকৃত সময় হালনাগাদ করে। মার্কিন খনিজ তেল শিল্পখাতের ধনকুবের জন ডি. রকফেলার ১৯১৬ সালে মার্কিন ডলার এককে বিশ্বের প্রথম নিশ্চিতকৃত শতকোটিপতি ছিলেন। ২০১৮ সালের হিসাবে অনুযায়ী বিশ্বব্যাপী ২,২০০ জন (মার্কিন ডলারভিত্তিক) শতকোটিপতি ব্যক্তি ছিল, যাদের সম্মিলিত পরিসম্পদ ৯.১ লক্ষ কোটি মার্কিন ডলারের বেশি। ২০১৭ সালে এই পরিমাণ ছিল ৭.৬ লক্ষ কোটি মার্কিন ডলার। ২০১৭ সালের অক্সফাম প্রতিবেদন অনুসারে, শীর্ষ আট ধনী শতকোটিপতি "মানব জাতির অর্ধেক সংখ্যক ব্যক্তির" সম্মিলিত সম্পদের সমপরিমাণ সম্পদের মালিক। ২০২১ সাল পর্যন্ত আট জন ব্যক্তি মার্কিন ডলার এককে অযুত-কোটিপতি (হেক্টোবিলিওনিয়ার) মর্যাদায় পৌঁছেছেন, যার অর্থ প্রত্যেকের পরিসম্পদের নীট মূল্য কমপক্ষে ১০ হাজার কোটি মার্কিন ডলার।